Vestre Landsret finder Bagmandspolitiets anklager i sag mod otte bankchefer inhabil. Anklager Ane Kallmeyer er dermed sat af sagen, oplyser advokat Andro Vrlic. Otte chefer fra Ebh Bank, Morsø Sparekasse og Sparekassen Kronjylland er i sagen anklaget for mandatsvig, bedrageri og kursmanipulation. Anklager Ane Kallmeyer har tidligere været privat advokat, og i den forbindelse har hun arbejdet med konkursboet i Ebh Fonden. - Som advokat kan hun have modtaget fortrolige oplysninger, som forsvarerne i sagen ikke har adgang til, fortæller Andro Vrlic, der er forsvarer for en af de tiltalte bankchefer. Det er blandt andet på den baggrund, at Vestre Landsret har vurderet, at Ane Kallmeyer skal sættes af sagen. - Jeg synes jo, at hun er oplagt inhabil, når hun tidligere har givet udtryk for, at der er foregået kursmanipulation, siger Andro Vrlic. Hos bagmandspolitiet har specialanklager Jørn Thostrup, som arbejder sammen med Kallmeyer på sagen, foreløbig ingen kommentarer. - Jeg har endnu ikke set noget på tryk, så jeg har ingen kommentarer, siger han til Ritzau.

Opsummering:
Anklager i sag mod bankchefer er ifølge Vestre Landsret inhabil. Hun bliver nu sat af sagen.